
Gwneud y gorau o’r llyfr hwn


Mae’n rhaid i bawb benderfynu ar ei strategaeth adolygu ei hun, ond mae’n hanfodol edrych eto ar eich gwaith, ei ddysgu a phrofi eich dealltwriaeth. Bydd y Nodiadau Adolygu hyn yn eich helpu chi i wneud hynny mewn ffordd drefnus, fesul testun. Defnyddiwch y llyfr hwn fel sail i’ch gwaith adolygu — gallwch chi ysgrifennu arno i bersonoli eich nodiadau a gwirio eich cynnydd drwy roi tic yn ymyl pob adran wrth i chi adolygu.


Ticio i dracio eich cynnydd

Defnyddiwch y rhestr wirio adolygu ar dudalennau 4–6 i gynllunio eich adolygu, fesul testun. Ticiwch bob blwch pan fyddwch chi wedi:


	•  adolygu a deall testun

	•  profi eich hun

	•  ymarfer y cwestiynau enghreifftiol a mynd i’r wefan i wirio eich atebion.



Gallwch chi hefyd gadw trefn ar eich adolygu drwy roi tic wrth ymyl pennawd pob testun yn y llyfr. Efallai y bydd yn ddefnyddiol i chi wneud eich nodiadau eich hun wrth i chi weithio drwy bob testun.



Nodweddion i’ch helpu chi i lwyddo

Cyngor

Rydyn ni’n rhoi cyngor gan arbenigwyr drwy’r llyfr cyfan i’ch helpu chi i wella eich techneg arholiad er mwyn rhoi’r cyfle gorau posibl i chi yn yr arholiad.

Sgiliau ymarferol

Mae’r rhain yn annog ymagwedd ymchwiliol at y gwaith ymarferol sy’n ofynnol ar gyfer eich cwrs.

Profi eich hun

Cwestiynau byr yw’r rhain sy’n gofyn am wybodaeth, a dyma’r cam cyntaf i chi brofi faint rydych chi wedi’i ddysgu. Mae’r atebion yng nghefn y llyfr.

Diffiniadau a thermau allweddol

Rydyn ni’n rhoi diffiniadau clir a chryno o dermau allweddol hanfodol pan fyddan nhw’n ymddangos am y tro cyntaf.

Rydyn ni’n amlygu termau allweddol o’r fanyleb mewn print trwm drwy’r llyfr cyfan.

Cysylltiadau

Mae’r rhain yn nodi cysylltiadau penodol rhwng testunau ac yn dweud wrthych chi sut bydd adolygu’r rhain yn eich helpu chi i ateb cwestiynau’r arholiad.

Sgiliau mathemategol

Bydd yr enghreifftiau wedi’u datrys a’r cwestiynau ymarfer yn eich helpu chi i ddatblygu eich hyder a’ch gallu.

Gweithgareddau adolygu

Bydd y gweithgareddau hyn yn eich helpu chi i ddeall pob testun mewn ffordd ryngweithiol.

Cwestiynau enghreifftiol

Rydyn ni’n rhoi cwestiynau enghreifftiol ar gyfer pob testun. Defnyddiwch nhw i atgyfnerthu eich adolygu ac i ymarfer eich sgiliau arholiad.

Crynodebau

Mae’r crynodebau yn rhoi rhestr o bwyntiau bwled i’w gwirio’n gyflym ar gyfer pob testun.

Gwefan

Ewch i’r wefan ganlynol i wirio eich atebion i’r cwestiynau enghreifftiol: www.hoddereducation.co.uk/fynodiadauadolygu

Fy rhestr wirio adolygu


Y cyfnod cyn yr arholiadau

Cynllun yr arholiad

Uned 1 Iaith cemeg, adeiledd mater ac adweithiau syml

  1 Fformiwlâu a hafaliadau

Fformiwlâu cemegol

Hafaliadau cytbwys

Rhif ocsidiad

Darganfod cyflyrau ocsidiad

  2 Syniadau sylfaenol ynghylch atomau

Adeiledd yr atom

Gronynnau sylfaenol

Electronau ac orbitalau

Golau gweladwy a’r sbectrwm electromagnetig

  3 Cyfrifiadau cemegol

Màs atom

Sbectromedrau màs

Sbectra màs

Mathau gwahanol o fformiwlâu

Cysonyn Avogadro

Hafaliadau cemegol cytbwys

Crynodiad hydoddiannau

Mae un môl o unrhyw nwy yn llenwi 22.4 dm3 o dan amodau safonol

Titradiadau

Cynnyrch

Economi atom

  4 Bondio

Sut mae bondio cemegol yn digwydd

Bondio ïonig

Sodiwm clorid: grisial ïonig perffaith

Bondiau ïonig

Bondio cofalent

Bondiau cofalent cyd-drefnol

Electronegatifedd

Grymoedd rhyngfoleciwlaidd atynnol rhwng moleciwlau syml

VSEPR a siapiau moleciwlau

  5 Adeileddau solidau

Priodweddau cyfansoddion ïonig

Alotropau carbon

Mae ïodin solet yn gwneud grisialau

Mae iâ yn ddŵr solet ac yn gwneud grisialau

Bondio metelig

  6 Y Tabl Cyfnodol

Mae’r Tabl Cyfnodol yn rhestr o bob elfen hysbys

Blociau-s, -p, -d ac -f y Tabl Cyfnodol

Elfennau Grŵp 1

Elfennau Grŵp 2

Tueddiadau adweithedd yng Ngrwpiau 1 a 2

Elfennau Grŵp 7

Tueddiadau adweithedd yng Ngrŵp 7

  7 Ecwilibria syml ac adweithiau asid-bas

Adweithiau cildroadwy ac ecwilibriwm dynamig

Egwyddor Le Châtelier

Y cysonyn ecwilibriwm, Kc

Cyfranwyr protonau yw asidau; derbynwyr protonau yw basau

Mae pH yn mesur asidedd yn fathemategol

Mae titradiadau yn gallu darganfod crynodiad hydoddiant anhysbys

Uned 2 Egni, cyfradd a chemeg cyfansoddion carbon

  8 Thermocemeg

Enthalpi a newid enthalpi

Enthalpi hylosgiad

Enthalpi ffurfiant

Deddf Hess

Enthalpi bond cyfartalog (cymedrig) a newid enthalpi

  9 Cyfraddau adwaith

Mae cyfradd adwaith yn dibynnu ar yr amodau

Monitro parhaus

Mesur cyfradd adwaith drwy gasglu’r nwy sy’n cael ei gynhyrchu

Colorimetreg

Dull cyfradd gychwynnol

Cromlin ddosraniad Maxwell–Boltzmann

Damcaniaeth gwrthdrawiadau

Rhagfynegi ac esbonio arsylwadau mewn arbrofion cyfradd adwaith

Catalyddion

10 Effaith ehangach cemeg

Y diwydiant cemegol

Cemeg gwyrdd

Lleihau effaith cynnyrch ar yr amgylchedd

Gwneud y cynhyrchu mor effeithlon â phosibl

Adnoddau adnewyddadwy

Asesiad cylchred oes

11 Cyfansoddion organig

Mae cyfansoddion organig yn cynnwys atomau carbon wedi’u bondio yn gofalent

System IUPAC o enwi cyfansoddion

Y berwbwynt a grymoedd rhyngfoleciwlaidd

Cyfansoddion organig gwahanol â’r un fformiwla foleciwlaidd

Mecanweithiau mewn adweithiau cemegol â chyfansoddion organig

Electroffilau

Niwcleoffilau

12 Hydrocarbonau

Olew crai

Mae alcanau yn aml yn cael eu defnyddio fel tanwyddau

Mae alcanau yn gallu adweithio â halogenau gan ffurfio halogenoalcanau

Alcenau

Hydrogeniad catalytig

Adiad electroffilig

Polymerau

13 Halogenoalcanau

Defnyddio halogenoalcanau yn fasnachol

Adweithiau dileu gyda halogenoalcanau

Mae halogenoalcanau yn agored i ymosodiad niwcleoffilig

Effaith CFCau ar yr atmosffer uchaf

14 Alcoholau ac asidau carbocsylig

Mae alcoholau yn cynnwys o leiaf un grŵp hydrocsyl

Mae alcoholau yn gallu cyflawni adweithiau ocsidio

Asidau carbocsylig

Ethanol fel biodanwydd

Mae’n bosibl gwneud ethanol drwy fwy nag un broses ddiwydiannol

Gall alcoholau gyflawni adweithiau dadhydradu gan wneud alcenau

Esterau

15 Defnyddio offer i ddadansoddi

Sbectrometreg màs

Sbectrometreg isgoch

Sbectrometreg cyseiniant magnetig niwclear

Geirfa

Atebion

      Atebion y cwestiynau enghreifftiol:
www.hoddereducation.co.uk/fynodiadauadolygu





Y cyfnod cyn yr arholiadau

6–8 wythnos i fynd


	•  Dechreuwch drwy edrych ar y fanyleb — gwnewch yn siŵr eich bod chi’n gwybod yn union pa ddeunydd y mae angen i chi ei adolygu a beth yw arddull yr arholiad. Defnyddiwch y rhestr wirio adolygu ar dudalennau 4 i 6 i ddod yn gyfarwydd â’r testunau.

	•  Trefnwch eich nodiadau, gan wneud yn siŵr eich bod chi wedi cynnwys popeth sydd ar y fanyleb. Bydd y rhestr wirio adolygu yn eich helpu chi i grwpio eich nodiadau fesul testun.

	•  Lluniwch gynllun adolygu realistig a fydd yn caniatáu amser i chi ymlacio. Dewiswch ddyddiau ac amseroedd ar gyfer pob pwnc y mae angen i chi ei astudio, a chadwch at eich amserlen.

	•  Gosodwch dargedau call i chi eich hun. Rhannwch eich amser adolygu yn sesiynau dwys o tua 40 munud, gydag egwyl ar ôl pob sesiwn. Mae’r Nodiadau Adolygu hyn yn trefnu’r ffeithiau sylfaenol yn adrannau byr, cofiadwy, er mwyn gwneud adolygu yn haws.

2–6 wythnos i fynd


	•  Darllenwch drwy rannau perthnasol y llyfr hwn a chyfeiriwch at y blychau Cyngor, y Crynodebau a’r Termau allweddol. Ticiwch y testunau pan fyddwch chi’n teimlo’n hyderus amdanyn nhw. Amlygwch y testunau hynny sy’n anodd i chi ac edrychwch arnyn nhw eto’n fanwl.

	•  Profwch eich dealltwriaeth o bob testun drwy weithio drwy’r cwestiynau ‘Profi eich hun’ yn y llyfr. Edrychwch ar yr atebion yng nghefn y llyfr.

	•  Gwnewch nodyn o unrhyw faes sy’n achosi problem wrth i chi adolygu a gofynnwch i’ch athro roi sylw i’r rhain yn y dosbarth.

	•  Edrychwch ar gyn-bapurau. Dyma un o’r ffyrdd gorau i chi adolygu ac ymarfer eich sgiliau arholiad. Ysgrifennwch neu paratowch gynlluniau o atebion i’r cwestiynau enghreifftiol yn y llyfr hwn. Gwiriwch eich atebion ar y wefan: www.hoddereducation.co.uk/fynodiadauadolygu

	•  Rhowch gynnig ar ddulliau adolygu gwahanol. Er enghraifft, gallwch chi wneud nodiadau gan ddefnyddio mapiau meddwl, diagramau corryn neu gardiau fflach.

	•  Defnyddiwch y rhestr wirio adolygu i dracio eich cynnydd a rhowch wobr i chi eich hun ar ôl cyflawni eich targed.

Wythnos i fynd


	•  Ceisiwch gael amser i ymarfer cyn-bapur cyfan, wedi’i amseru, o leiaf unwaith eto, a gofynnwch i’ch athro am adborth. Cymharwch eich gwaith yn fanwl â’r cynllun marcio.

	•  Gwiriwch y rhestr wirio adolygu i wneud yn siŵr nad ydych chi wedi gadael unrhyw destunau allan. Ewch dros unrhyw feysydd sy’n anodd i chi drwy eu trafod gyda ffrind neu gael help gan eich athro.

	•  Dylech chi fynd i unrhyw ddosbarthiadau adolygu mae eich athro yn eu cynnal. Cofiwch, mae eich athro yn arbenigwr ar baratoi pobl ar gyfer arholiadau.

Y diwrnod cyn yr arholiad


	•  Ewch drwy’r Nodiadau Adolygu hyn yn gyflym i’ch atgoffa eich hun o bethau defnyddiol, er enghraifft y blychau Cyngor, y Crynodebau a’r Termau allweddol.

	•  Gwiriwch amser a lleoliad eich arholiad.

	•  Gwnewch yn siŵr bod gennych chi bopeth sydd ei angen — beiros a phensiliau ychwanegol, hancesi papur, oriawr, potel o ddŵr, losin.

	•  Cofiwch adael rhywfaint o amser i ymlacio ac ewch i’r gwely’n gynnar i sicrhau eich bod chi’n ffres ac yn effro ar gyfer yr arholiadau.

Fy arholiadau

UG Cemeg Papur 1: Iaith cemeg, adeiledd mater ac adweithiau syml

Dyddiad: ………………………………………………….

Amser:………………………………………………….

Lleoliad:………………………………………………

UG Cemeg Papur 2: Egni, cyfradd a chemeg cyfansoddion carbon

Dyddiad: ………………………………………………….

Amser:………………………………………………….

Lleoliad:………………………………………………

Cynllun yr arholiad


Mae’r llyfr hwn yn cynnwys cymhwyster UG Cemeg CBAC.


CBAC




	Uned
	Teitl yr uned
	Marciau
	Pwysoliad yr uned fel canran o’r cymhwyster UG





	UG Uned 1
	Iaith cemeg, adeiledd mater ac adweithiau syml
	80
	50% (20% o’r Safon Uwch lawn)



	UG Uned 2
	Egni, cyfradd a chemeg cyfansoddion carbon
	80
	50% (20% o’r Safon Uwch lawn)






Manylion asesu


UG

Mae’r cymhwyster UG yn cynnwys dwy uned, UG Uned 1 ac UG Uned 2. Mae UG Unedau 1 a 2 yn cael eu hasesu drwy arholiad ysgrifenedig, pob un yn para 90 munud ac yn werth 80 marc. Ym mhob papur, mae amrywiaeth o gwestiynau byr a chwestiynau strwythuredig hirach ac un cwestiwn ymateb estynedig, sy’n werth 9 marc.



Trosolwg

Mae’r cysyniadau yn Uned 1 yn sylfaenol ac maen nhw’n greiddiol i gemeg Safon Uwch. Efallai y byddwch chi’n cael eich holi eto, mewn unedau diweddarach, am eich dealltwriaeth o rai o’r egwyddorion yn Uned 1.

Mae pob testun yn cynnwys gwaith ymarferol penodol y bydd yn rhaid i chi ei gwblhau ac ateb cwestiynau arno, o bosibl, yn yr arholiad. Mae hyn yn aml yn rhoi cyfle i arholwyr asesu eich sgiliau mathemategol yn ogystal â’ch sgiliau ymarferol. Er enghraifft, wrth astudio agweddau ar ddadansoddi, efallai y byddwch chi’n cael mesuriadau cyfaint o fwred a bydd disgwyl i chi gyfrifo’r titr cymedrig a’i ddefnyddio i ddarganfod swm sylwedd. Gallai arholwyr ofyn i chi ddefnyddio’r sgiliau hyn i ddarganfod crynodiad hydoddiant safonol hefyd ac mewn titradiadau mwy cymhleth fel titradiadau am nôl. Weithiau, bydd disgwyl i chi werthuso’r gwaith ymarferol, fel cyfrifo cyfeiliornad yr offer sy’n cael eu defnyddio.








1 Fformiwlâu a hafaliadau


I wneud yn dda yn y testun hwn, dylech chi allu galw i gof ïonau cyffredin a’u defnyddio i ysgrifennu fformiwlâu ïonig. Dylech chi allu ysgrifennu a dehongli fformiwlâu cemegol a chymhwyso rheolau i ddarganfod rhif ocsidiad unrhyw atom neu rywogaeth gemegol hefyd. Byddwch chi’n cyfuno’r sgiliau hyn ac yn adeiladu arnyn nhw fel eich bod chi’n gallu ysgrifennu a dehongli hafaliadau cytbwys a symbolau cyflwr.


Fformiwlâu cemegol

Mae fformiwlâu cemegol yr un fath ledled y byd, ym mhob iaith. Mae’n bosibl eu hysgrifennu nhw’n gyflym ac maen nhw’n dangos yn union pa elfennau sydd mewn sylwedd, a’u cyfrannau cymharol hefyd. Er enghraifft, er bod yr enwau carbon deuocsid a carbon dioxide yn wahanol yn y ddwy iaith, CO2 yw’r fformiwla bob tro.

Cyngor

Peidiwch byth â chymryd yn ganiataol eich bod chi’n gwybod fformiwla elfen a darllenwch y cwestiwn yn ofalus bob amser, gan eu bod nhw’n rhoi’r fformiwla yn aml. Er enghraifft, nid yw pob anfetel yn gwneud moleciwlau deuatomig; mae rhai eithriadau bob tro. Er enghraifft, mae ocsigen fel arfer yn gwneud moleciwlau deuatomig, sef O2, ond gall ffurfio oson hefyd, sydd â’r fformiwla O3.

Yn aml, fformiwla elfennau yw’r symbol o’r Tabl Cyfnodol

Mae metelau pur, a rhai ffurfiau ar garbon, yn gwneud adeileddau tri dimensiwn. Mae eu hadeileddau yn cynnwys biliynau o atomau unigol sy’n cael eu dal ynghyd gan fondiau cryf. Gan fod pob sampl yn cynnwys nifer gwahanol o atomau, mae’n anodd ysgrifennu fformiwla. Mae gwyddonwyr wedi cytuno i symleiddio hyn drwy ddefnyddio’r symbol o’r Tabl Cyfnodol. Er enghraifft, Na fyddai sodiwm ac C fyddai carbon, ar ffurf graffit.

Mae’r nwyon nobl yn elfennau Grŵp 0 sy’n anadweithiol ac i’w cael fel nwyon monatomig. Unwaith eto, mae’n bosibl dangos eu fformiwla fel eu symbol o’r Tabl Cyfnodol, e.e. Ne yw neon ac Xe yw senon.

Monatomig Mae ganddo un atom

Deuatomig Mae wedi’i wneud o ddau atom

Mae’r rhan fwyaf o anfetelau eraill yn ffurfio moleciwlau deuatomig. Rydyn ni’n dangos nifer yr atomau mewn moleciwl drwy ddefnyddio rhif is-nod. Er enghraifft, Cl2fyddai clorin ac N2 fyddai nitrogen (sylwch ar yr is-nod 2 yn y ddau).

Cysylltiadau

Mae sylweddau cofalent wedi’u gwneud o elfennau anfetelig yn unig. Dysgwch fwy am fondio cofalent yn adran 4 Bondio (tudalen 38).

Mae fformiwlâu cyfansoddion moleciwlaidd cyffredin yn dangos nifer a math yr atomau

Pan fydd anfetelau yn bondio ynghyd, maen nhw’n ffurfio moleciwlau ag atomau yn ôl cymarebau sefydlog. Unwaith eto, rydyn ni’n dangos nifer pob math o atom drwy ddefnyddio’r rhif is-nod. Felly, ar gyfer carbon deuocsid, y fformiwla foleciwlaidd yw CO2.

Mae’r fformiwla hon yn dangos bod pob moleciwl wedi’i wneud o dri atom, 1 × carbon a 2 × ocsigen (gweler Ffigur 1.1).

Ffigur 1.1





Mae fformiwlâu cyfansoddion ïonig cyffredin yn dangos cymhareb rhif cyfan leiaf yr elfennau

Cysylltiadau

Mae cyfansoddion ïonig yn ddosbarth pwysig o sylweddau a gallwch chi ddysgu mwy am fondio ïonig yn adran 4 Bondio (tudalen 38).

Fel arfer, mae cyfansoddion ïonig yn cael eu ffurfio rhwng metel ac anfetel. Mae’n bwysig eich bod chi’n defnyddio’r Tabl Cyfnodol i ddiddwytho’r wefr ar ïon monatomig. Mae Tabl 1.1 i yn dangos enghreifftiau o ïonau monatomig.

Tabl 1.1




	Grŵp
	Gwefr
	Enghraifft





	Grŵp 1 (metelau alcalïaidd)
	+1
	Na+



	Grŵp 2 (metelau mwynol alcalïaidd)
	+2
	Mg2+



	Grŵp 3
	+3
	Al3+



	Bloc-d (elfennau trosiannol yn bennaf)
	+2 ac eraill fel arfer
	Fe2+



	Grŵp 6
	−2
	O2−



	Grŵp 7 (halogenau)
	−1
	F−





Mae metelau yn ffurfio ïonau positif bob tro ac mae ganddyn nhw’r un wefr â’u rhif grŵp. Mae anfetelau yn ffurfio ïonau negatif bob tro ac mae’n bosibl darganfod eu gwefr gyda fformiwla syml:

Gwefr ar yr ïon negatif = 8 − y rhif grŵp

Mae ïonau polyatomig wedi’u gwneud o grwpiau o atomau sy’n gweithredu fel un gronyn â gwefr. Bydd angen i chi ddysgu ar eich cof yr ïonau polyatomig cyffredin sydd i’w gweld yn Nhabl 1.2.

Polyatomig Mwy nag un atom mewn moleciwl

Tabl 1.2




	Enw’r ïon
	Fformiwla





	Amoniwm
	NH4+



	Hydrocsoniwm
	H3O+



	Nitrad
	NO3−



	Hydrocsid
	OH−



	Sylffad
	SO42−



	Carbonad
	CO32−





Mewn cyfansoddyn ïonig, mae’r un swm o wefr bositif a negatif, felly mae’r cyfansoddyn yn niwtral. Mae hyn yn golygu bod cymhareb sefydlog o bob ïon i gydbwyso’r wefr. Dyma ffordd syml o ddarganfod y fformiwla:

Ffigur 1.2





[image: ]

Sgiliau mathemategol

Mae fformiwlâu pob cyfansoddyn ïonig yn cael eu hysgrifennu yn ôl y gymhareb isaf â rhifau cyfan. Mae hyn yn dangos bod perthynas feintiol rhwng yr elfennau mewn cyfansoddyn.

Ffigur 1.3



Enghraifft wedi’i datrys

Gan ddefnyddio’r dull sydd i’w weld uchod, darganfyddwch fformiwla’r cyfansoddyn ïonig magnesiwm ocsid.

Gan fod dau atom magnesiwm a dau atom ocsigen, y gymhareb isaf â rhifau cyfan ar gyfer Mg:O yw 1:1. Felly, y fformiwla ar gyfer y cyfansoddyn ïonig hwn yw MgO. Enw arall ar hyn yw’r fformiwla empirig.

Mae cromfachau yn cael eu defnyddio i ddangos mwy nag un ïon polyatomig mewn cyfansoddyn. Er enghraifft, yn y cyfansoddyn ïonig magnesiwm nitrad, mae angen dau ïon nitrad i wrthweithio’r wefr o un ïon magnesiwm.

Mae hyn yn rhoi’r fformiwla Mg(NO3)2, sy’n cynnwys un ïon magnesiwm a dau ïon nitrad. Felly, o ran atomau, mae 2 × N, 6 × O ac 1 × Mg.

Profi eich hun


	1  Cwblhewch y tabl drwy ysgrifennu’r fformiwlâu cywir ar gyfer y sylweddau yn y rhestr:






	Enw’r sylwedd
	Fformiwla





	Diemwnt (carbon)
	 



	Hydrogen
	 



	Amonia
	 



	Sodiwm carbonad
	 



	Magnesiwm sylffid
	 



	Amoniwm sylffad

Hafaliadau cytbwys

Mae’n rhaid i bob hafaliad cemegol fod yn gytbwys oherwydd deddf cadwraeth màs. Rydyn ni’n defnyddio rhifau mawr o flaen rhywogaeth i nodi faint o’r rhywogaeth honno sydd ei angen.

Hafaliad cemegol Disgrifiad o adwaith cemegol lle mae fformiwlâu’r adweithyddion a’r cynhyrchion yn cael eu rhoi

Rhywogaeth Unrhyw ronyn mewn cemeg: gallai fod yn atom, yn foleciwl neu’n ïon

Cyfernod stoichiometrig Y rhif mawr, o flaen y fformiwla, sy’n cael ei ddefnyddio i gydbwyso hafaliad cemegol

Mae hafaliadau cemegol yn dangos y sylweddau sy’n cymryd rhan mewn adwaith.

Mae hafaliadau cemegol yn rhoi fformiwlâu’r adweithyddion a’r cynhyrchion mewn adwaith cemegol. Gan nad oes atomau yn cael eu creu na’u dileu, mae’n rhaid bod yr un nifer a math o atomau ar bob ochr i’r hafaliad. Felly, rydyn ni’n defnyddio cyfernodau stoichiometrig i gydbwyso hafaliad cemegol.

Sgiliau Ymarferol

Mae cydbwyso hafaliadau yn sgìl pwysig mewn cemeg. Ystyriwch y cwestiwn canlynol:

Enghraifft wedi’i datrys

Gall copr(II) ocsid gael ei rydwytho gan garbon. Ysgrifennwch hafaliad cytbwys ar gyfer yr adwaith hwn.


	1  Ysgrifennwch yr hafaliad geiriau
Copr(II) ocsid + carbon → carbon deuocsid + copr



	2  Amnewidiwch y fformiwla
CuO + C → CO2 + Cu



	3  Darganfyddwch yr atomau sy’n bresennol. A yw’n gytbwys?
1 × Cu → 1 × Cu

1 × C → 1 × C

1 × O → 2 × O



	4  Os nad yw, cydbwyswch ef.
Mae angen rhagor o ocsigen gan yr adweithyddion.

Ychwanegwch gyfernod stoichiometrig o flaen y rhywogaeth sydd â’r ocsigen.

2CuO + C → Cu + CO2

Ystyriwch yr atomau nawr. A yw’n gytbwys?

2 × O → 2 × O

2 × Cu → 1 × Cu

1 × C → 1 × C



	5  Mae angen rhagor o gopr yn y cynhyrchion nawr.
Ychwanegwch rif mawr o flaen y rhywogaeth sydd â’r copr.

2CuO + C → 2Cu + CO2

Ystyriwch yr atomau nawr. A yw’n gytbwys? Ydy.

2 × Cu → 2 × Cu

2 × O → 2 × O

1 × C → 1 × C

Mae symbolau cyflwr yn dweud wrthyn ni ai solid, hylif, nwy neu sylwedd mewn hydoddiant yw sylwedd

Mewn hafaliad, mae’n gallu bod yn ddefnyddiol deall ym mha gyflwr mae sylwedd. Gall hyn eich helpu chi i gynllunio arbrawf a dehongli arsylwadau. Mae Tabl 1.3 yn dangos y symbolau cyflwr a beth maen nhw’n ei olygu.

Tabl 1.3




	Cyflwr
	Fformiwla





	Solid
	(s)



	Hylif
	(h)



	Nwy
	(n)



	Hydoddiant dyfrllyd (wedi’i hydoddi mewn dŵr)
	(d)

Symbolau cyflwr Mae’r rhain yn dangos cyflwr ffisegol sylwedd mewn hafaliad cytbwys, e.e. (h) = hylif

Hafaliad ïonig Disgrifiad o adwaith cemegol sy’n dangos y rhywogaethau sy’n cymryd rhan yn uniongyrchol yn unig. Mae’n rhaid i’r rhain fod yn gytbwys bob amser o ran atomau a gwefr

Mae hafaliadau ïonig yn tynnu ein sylw at y rhywogaethau sy’n cymryd rhan

Mae hafaliadau ïonig yn rhoi fformiwlâu’r rhywogaethau sy’n cymryd rhan mewn adwaith cemegol yn unig. Ystyriwch yr adwaith rhwng asid hydroclorig a sodiwm hydrocsid. Yr adwaith rhwng yr ïonau H+(d) o’r asid a’r ïonau OH−(d) o’r alcali yw’r un lle mae’r newid cemegol yn digwydd. Gallwn ni grynhoi hyn drwy’r hafaliad ïonig canlynol:

H+(d) + OH−(d) → H2O(h)




Rhif ocsidiad

Rhif ocsidiad, sydd hefyd yn cael ei alw yn gyflwr ocsidiad, yw’r wefr fyddai ar atom pe bai ei rywogaeth yn gyfan gwbl ïonig. Mae hwn yn fodel a all ein helpu ni i ddeall pryd mae adwaith rhydocs wedi digwydd. Y rheolau yw:


	•  Rhif ocsidiad elfennau yn eu cyflwr heb gyfuno yw 0.

	•  Mae gan ïonau monatomig yr un rhif ocsidiad â’r wefr ar yr ïon.

	•  Mae’n rhaid i swm y rhifau ocsidiad mewn ïonau polyatomig fod yn hafal i’r wefr ar yr ïon.

	•  Mewn cyfansoddyn, rhif ocsidiad fflworin yw −1 bob amser, gan mai hon yw’r elfen fwyaf electronegatif yn y Tabl Cyfnodol.

	•  Mewn cyfansoddyn, rhif ocsidiad ocsigen yw −2 fel arfer, ac eithrio mewn perocsidau lle mae’n −1.

	•  Mewn cyfansoddyn, rhif ocsidiad hydrogen yw +1 fel arfer, ac eithrio mewn hydrocsidau metel, lle mae’n −1.

	•  Mewn rhywogaeth, mae gan yr elfen fwyaf electronegatif rif ocsidiad negatif ac mae gan yr elfen fwyaf electropositif rif ocsidiad positif.

Rhif ocsidiad Os yw’r sylwedd yn gyfansoddyn ïonig, y rhif ocsidiad yw’r wefr ffurfiol ar atom penodol yn y rhywogaeth honno.

Electronegatifedd Mesur o allu atom i dynnu dwysedd electronau o fond cofalent

Electropositifedd Mesur o ba mor hawdd y bydd elfen yn colli electronau i ddod yn ïon positif

Cysylltiadau

Mae edrych ar y rhifau ocsidiad ar gyfer pob rhywogaeth mewn sylwedd yn gallu bod yn ffordd ddefnyddiol o ddilyn y newidiadau sy’n digwydd mewn adwaith cemegol. Dysgwch fwy am rifau ocsidiad a sut maen nhw’n cael eu defnyddio i ddarganfod adweithiau ocsidiad a rhydwythiad yn adran 6 Y Tabl Cyfnodol (tudalen 55).

Cyngor

Mewn cwestiynau, efallai eich bod chi wedi sylwi ar rifau rhufeinig yng nghanol enwau cyfansoddion. Dyma gyflwr ocsidiad yr elfen o’u blaen. Er enghraifft, mae copr(II) ocsid yn cynnwys Cu2+ a’i fformiwla yw CuO, ond mae copr(I) ocsid yn cynnwys Cu+ a’i fformiwla yw Cu2O.

Darganfod cyflyrau ocsidiad

Mae darganfod rhif ocsidiad elfen yn un o’r sgiliau mathemategol allweddol. Gwnewch yn siŵr eich bod chi’n gallu deall yr esboniad am sut i weithio allan gyflwr ocsidiad sylffwr yn y sylweddau canlynol:



	S8
	Mae sylffwr yn ei gyflwr elfennol heb gyfuno ac felly, yn ôl y diffiniad, ei rif ocsidiad yw 0.



	SO2
	Rhif ocsidiad ocsigen yw −2. Mae dau ohonyn nhw, sy’n rhoi cyfanswm gwefr −4, felly mae’n rhaid mai rhif ocsidiad sylffwr yw +4 fel nad oes gwefr ar y cyfansoddyn cyfan.



	SO3
	Rhif ocsidiad ocsigen yw −2. Mae tri ohonyn nhw, sy’n rhoi cyfanswm gwefr −6, felly mae’n rhaid mai rhif ocsidiad sylffwr yw +6 fel nad oes gwefr ar y cyfansoddyn cyfan.



	SO42−    
	Rhif ocsidiad ocsigen yw −2. Mae pedwar ohonyn nhw, sy’n rhoi cyfanswm gwefr −8. Gan fod hwn yn ïon polyatomig â gwefr −2, dim ond gwefr −6 sydd angen ei chydbwyso, felly mae’n rhaid mai rhif ocsidiad sylffwr yw +6.

Cyngor

Mae’r un elfen yn gallu bod â sawl cyflwr ocsidiad. Peidiwch â synnu os bydd gofyn i chi, mewn cwestiwn arholiad, ddarganfod cyflwr ocsidiad elfen mewn sylweddau gwahanol a’ch bod chi’n cael rhifau gwahanol.

Profi eich hun


	2  Darganfyddwch gyflwr ocsidiad hydrogen yn y sylweddau canlynol:

	a  H2

	b  HCl

	c  NaH





	3  Darganfyddwch gyflwr ocsidiad cromiwm yn y sylweddau canlynol:

	a  Cr

	b  Cr2+

	c  K2CrO4

	ch Cr2O72−

Crynodeb

Yn y bennod hon, rydych chi wedi adolygu’r canlynol:


	•  Mae sylweddau cofalent wedi’u gwneud o elfennau anfetelig yn unig ac yn cael eu disgrifio fel arfer drwy eu fformiwla foleciwlaidd, sy’n dangos nifer a math yr elfennau ym mhob moleciwl.

	•  Mae cyfansoddion ïonig wedi’u gwneud o fetelau ac anfetelau fel arfer. Maen nhw’n cael eu disgrifio fel arfer drwy fformiwla empirig sy’n dangos cymhareb pob math o elfen yn y cyfansoddyn.

	•  Dylai hafaliadau cemegol fod yn gytbwys gan fod màs yn cael ei gadw.

	•  Mae’n bosibl defnyddio symbolau cyflwr i ddangos a yw sylwedd yn (s) solid, yn (h) hylif, yn (n) nwy neu’n (d) hydoddiant dyfrllyd.

	•  Mewn adwaith rhydocs, mae rhifau ocsidiad pob rhywogaeth yn gallu bod yn ddefnyddiol ar gyfer darganfod pa sylwedd sy’n cael ei ocsidio a pha un sy’n cael ei rydwytho.

Cwestiynau enghreifftiol


	1  Mae’r mwyn malachit yn cynnwys copr(II) carbonad yn bennaf. Mae’n bosibl echdynnu metel copr o fwyn malachit mewn proses rydwytho gyda charbon.

	a  Rhowch gyflwr ocsidiad copr mewn:

	i   Metel pur
[1]



	ii  Mwyn malachit
[1]







	b  Mae’r echdyniad yn broses dau gam. Cwblhewch yr hafaliad cemegol ar gyfer yr adwaith cyntaf drwy ychwanegu’r symbolau cyflwr:
CuCO3 → CuO + CO2

[1]



	c  Enwch y cynnyrch sy’n cynnwys copr o’r adwaith yn b.
[1]



	ch Mae gan ffurf arall ar gopr gyflwr ocsidiad +1. Cydbwyswch yr hafaliad ïonig sy’n dangos copr ym mhob un o’i gyflyrau ocsidiad sefydlog:
Cu+(d) → Cu(s) + Cu2+(d)

[1]







	2  Mae elfennau metelau trosiannol yn gallu gwneud mwy nag un ïon sefydlog.

	a  Darganfyddwch fformiwla haearn(III) ocsid.
[1]



	b  Rhowch gyflwr ocsidiad haearn mewn:

	i   Fe
[1]



	ii  FeCl2
[1]



	iii FeSO4
[1]



	iv  Fe2O3.xH2O
[1]







	c  Mae hydoddiant haearn(II) clorid yn gallu adweithio â sodiwm hydrocsid gan wneud gwaddod anhydawdd o haearn(II) hydrocsid. Ysgrifennwch hafaliad ïonig cytbwys, gan gynnwys symbolau cyflwr, ar gyfer yr adwaith hwn.
[4]

